Diari Oficial de la Generalitat Valenciana


Sumari del DOGV 6045, del 29-06-2009 (2009/7514)

ORDE de 5 de juny de 2009, de la Conselleria de Sanitat, per la qual convoca ajudes per a treballs d'investigació per a la millora de l'atenció dels malalts crònics i ancians de mitjana i llarga estada per a l'any 2009.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6045

Data del DOGV
:   29-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/7514


Data del document
:   05-06-2009

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * suport econòmic
    * mort
    * ajuda pública
    * tercera edat
    * malaltia
    * investigació mèdica
    * terapèutica
    * projecte d'investigació

ORDE de 5 de juny de 2009, de la Conselleria de Sanitat, per la qual convoca ajudes per a treballs d'investigació per a la millora de l'atenció dels malalts crònics i ancians de mitjana i llarga estada per a l'any 2009. [2009/7514]
Entre els objectius de la Conselleria de Sanitat destaca la investigació i el suport a la difusió de l'activitat assistencial de bones pràctiques, en tot el que es referix a l'atenció de persones majors i malalties cròniques. Per a això s'ha disposat en els pressupostos generals de línies específiques d'investigació i assessorament en esta matèria, per a estudiar, investigar, promoure i assessorar la Conselleria de Sanitat.
Per tot això, es convoquen les ajudes que s'indiquen a continuació, que es regixen per les normes específiques que conté l'annex d'esta orde i, en la mesura que s'aplique, s'ajusten al que disposen:
- La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
- El Text Refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991.
- La Llei General de Subvencions 38/2003, de 17 de novembre.
Per tant, fent ús de les facultats que em conferixen l'article 28 de la Llei 5/1983, de 30 de desembre, del Consell, l'article 47.11 del Text Refós de la Llei de la Hisenda Pública Valenciana, aprovat pel Decret Legislatiu de 26 de juny de 1991 del Consell de la Generalitat, i el Decret 120/2007, de 27 de juliol, del Consell de la Generalitat, que aprova el Reglament Orgànic i Funcional de la Conselleria de Sanitat,
ORDENE
Article 1. Objecte i classes d'ajudes
Esta orde té com a objecte convocar, en règim de concurrència competitiva. la concessió per a treballs d'investigació per a la millora de l'atenció dels malalts crònics i ancians de mitjana i llarga estada, i aprovar les bases per les quals es regixen, que s'incorporen com a annex d'esta orde:
Article 2. Finançament
Les ajudes que regula esta orde es financen a càrrec dels Pressupostos de la Generalitat per a 2009, aplicació pressupostària 46.50.23.8024.289.99.DV, línia de subvenció T4538000, «Promoció d'activitats d'interés sociosanitari», per un import total màxim de trenta mil euros (30.000,00 €).
DISPOSICIONS ADDICIONALS
Primera
Correspon al director gerent de l'Agència Valenciana de Salut o l'òrgan que hi delegue dictar la resolució de la concessió d'esta orde.
Segona
Segons l'article 7.4 del Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta orde no requerix cap notificació a la Comissió Europea perquè no té tots els requisits de l'apartat 1 de l'article 87 del Tractat Constitutiu de la Unió Europea.
DISPOSICIÓ FINAL
Esta orde entra en vigor l'endemà de la publicació en el Diari Oficial de la Comunitat Valenciana.
València, 5 de juny de 2009
El conseller de Sanitat,
MANUEL CERVERA TAULET
Annex I
Bases de la convocatòria d'ajudes d'investigació en atenció de mitjana i llarga estada
Primera. Finalitat de la convocatòria
1.1. Els objectius d'esta convocatòria són:
- Projectes d'investigació que comporten la introducció de nous sistemes de treball multidisciplinaris per a l'activitat assistencial basats en l'evidència científica amb propostes validades d'avaluació.
- Projectes d'investigació que despleguen models organitzatius i de coordinació de caràcter funcional o orgànic que garantisquen la continuïtat i la qualitat assistencial dels pacients ancians i crònics entre els distints recursos assistencials, a la Comunitat Valenciana, per a la incorporació del coneixement sistemàtic de l'evidència. Anàlisi de l'impacte organitzatiu i econòmic de les propostes.
- Projectes de difusió i promoció de l'activitat dirigida a l'atenció a pacients ancians, pacients crònics evolucionats.
- Projectes d'investigació sobre sistemes d'informació en l'àmbit de l'atenció a malats crònics i de mitjana i llarga estada, per a aconseguir una anàlisi profunda de l'activitat dels centres i servicis, propostes de classificació de pacients segons característiques comunes, que expressen de manera mes rigorosa la complexitat assistencial dels dispositius assistencials i una anàlisi de costos que puga ser utilitzada en el finançament.
- Projectes d'investigació relacionats amb l'atenció al final de la vida dels pacients ancians.
1.2. Les ajudes concedides tenen la finalitat de sufragar les despeses de funcionament que genere el desenvolupament dels projectes d'investigació. En cap cas les subvencions que regula esta orde poden ser destinades a finançar inversions ni adquisicions de material inventariable o equipament.
Segona. Destinataris i forma de participació
Poden participar en esta convocatòria les entitats públiques o privades que per la seua activitat professional es dediquen a l'anàlisi i el desenvolupament de sistemes d'informació sanitaris, l'anàlisi estratègica i l'avaluació de servicis sanitaris, d'acord amb l'apartat segon del punt 3 de l'article 11 de la Llei 38/2003, de 17 de novembre.
Tercera. Sol·licituds i documentació
3.1. Sol·licituds
Les entitats o fundacions que desitgen prendre part en la convocatòria han de formular les sol·licituds adreçades al director general d'Assistència Sanitària.
Les sol·licituds per a l'obtenció de l'ajuda regulada en esta orde s'han de presentar en un imprés normalitzat per l'Àrea d'Atenció al Ciutadà, Qualitat i Inspecció de Servicis de la Direcció general de Modernització de la Conselleria de Justícia i Administracions Públiques, amb la documentació que indiquen les bases reguladores. Els sol·licitants poden obtindre l'imprés de l'annex II d'esta orde i també en la pàgina web de la Conselleria de Sanitat, en l'apartat Informació al ciutadà, en l'adreça www.san.gva.es.
La sol·licitud de les ajudes comporta l'acceptació de tots els termes arreplegats en estes bases, i també dels acords que adopte la comissió de selecció de projectes.
3.2. Documentació
Amb la sol·licitud s'han de presentar sempre els documents següents:
3.2.1. Memòria del projecte d'investigació, almenys amb el contingut següent:
a) Dades d'identificació del projecte.
b) Llista, si és el cas, de l'equip investigador, amb indicació de l'investigador principal, dedicació horària al projecte i conformitat de la persona interessada acreditada amb la seua signatura. S'ha d'aportar una fotocòpia del DNI o NIE o passaport de tots els membres de l'equip.
c) Objectius: generals i específics.
d) Pla de treball: activitats i calendari.
e) Pressupost del projecte.
3.2.2. Currículum de cada un dels investigadors que participen en el projecte, almenys amb el contingut següent:
a) Dades de filiació.
b) Formació acadèmica.
c) Activitat professional.
d) Activitat docent.
e) Publicacions.
f) Participacions en actes científics.
g) Altres investigacions.
h) Altres dades interessants.
3.2.3. Si el projecte d'investigació prové d'un centre adscrit a la Conselleria de Sanitat, s'hi ha d'adjuntar l'informe favorable de la comissió d'investigació o el responsable del centre.
3.2.4. En el cas que l'ajuda la sol·licite una institució sense finalitat lucrativa, ha d'aportar la certificació que acredite l'acord adoptat per l'òrgan competent, d'autoritzar la sol·licitud de l'ajuda, i també una còpia autenticada o fotocòpia confrontada dels estatuts, en què ha de constar explícitament l'objecte de la institució, i també el fet que no té finalitat lucrativa.
3.3. Termini i lloc de presentació
3.3.1. Les sol·licituds i la documentació allistada en les bases d'esta convocatòria s'han de presentar en el Registre General de la Conselleria de Sanitat, al carrer Misser Mascó, 31, 46352 València, sense perjuí del que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
3.3.2. El termini de presentació de sol·licituds és de 15 dies hàbils, comptat a partir de l'endemà de la publicació d'esta orde en el Diari Oficial de la Comunitat Valenciana.
3.3.3. Si la documentació aportada és incompleta o no té els requisits exigits en estes bases, la Direcció General d'Assistència Sanitària ha de requerir al sol·licitant que, en el termini de 10 dies, complete la documentació o esmene la falta, amb l'advertiment que, si no ho fa, s'arxivarà la sol·licitud de subvenció sense cap més tràmit.
Quarta. Procés de selecció
4.1. Comissió de selecció
La selecció dels projectes i la proposta de concessió d'ajudes l'ha de fer una comissió composta per:
- Presidenta: la directora general d'Assistència Sanitària o la persona que designe per a substituir-la.
- Vocals: la directora d'Assistència Sanitària de Zona 4, el cap de l'Àrea de Coordinació i Planificació, el cap del Servici d'Assistència Sociosanitària, la cap del Servici de Concerts, la cap del Servici d'Anàlisi de Sistemes d'Informació Sanitària, el cap del Servici de Qualitat Assistencial de la Direcció General de Qualitat i Atenció al Pacient, o les persones que designen per a substituir-les.
- Secretari: un funcionari o una funcionària del Servici d'Assistència Sociosanitària de la Direcció General d'Assistència Sanitària.
La comissió avaluadora pot sol·licitar l'assessorament dels tècnics o professionals que considere oportuns per a completar la valoració dels projectes presentats; també pot comprovar per mitjà d'una entrevista el que adduïsquen els sol·licitants que considere d'interés.
El funcionament de la comissió s'ajusta al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4.2. Criteris de selecció
Per a la concessió de les ajudes, a més de la quantia del pressupost global inclosa en els conceptes pressupostaris del programa 412.28, Salut mental i atenció sanitària de mitjana i llarga estada, dels Pressupostos de la Generalitat per a l'exercici 2009, que condiciona, sense cap possibilitat d'ampliació, les obligacions que es contraguen al seu càrrec, i de la qualitat científica i la rendibilitat social del projecte, els criteris que es tenen en compte són els següents:
- Valoració de l'objecte de la investigació: el projecte ha de versar sobre temes relacionats amb els objectius definits en l'orde (base primera) (25%).
- Valoració del disseny del projecte i de l'equip investigador: metodològica, impacte potencial sobre la millora de l'atenció sanitària, viabilitat i aplicabilitat del disseny (25%).
- Valoració de la complementarietat i la cooperació dels projectes entre recursos assistencials diferents, proposats per equips multidisciplinaris (25%).
- Valoració del finançament del projecte: tenen més puntuació els que plantegen una proposta relació cost eficient millor (25%).
Atesa la garantia necessària de continuïtat assistencial en este tipus de pacients, en tots els apartats anteriors es valoren especialment els projectes cooperatius, d'equips de treball que impliquen més d'un recurs assistencial del sistema sanitari o social.
Cinquena. Resolució de la convocatòria
5.1. La comissió de selecció, sobre la base dels criteris exposats, ha d'elaborar una llista provisional dels projectes seleccionats, que indique les quantitats proposades, i la llista provisional dels projectes no seleccionats, dels quals s'ha d'assabentar les persones interessats.
5.2. S'establix un termini de set dies hàbils, comptats a partir de la notificació de la provisional provisional mencionada en el paràgraf anterior perquè:
- Els beneficiaris envien a la Direcció General d'Assistència Sanitària un escrit en què facen constar que accepten fer el projecte presentat en les condicions aprovades per la comissió de selecció.
- Els participants dels projectes no seleccionats presenten les al·legacions que estimen oportunes.
5.3. Transcorregut el termini establit en el paràgraf anterior, comprovats els escrits d'acceptació, estudiades i, si pertoca, ateses les al·legacions presentades, la comissió de selecció ha d'elevar una proposta definitiva a la Gerència de l'Agència Valenciana de Salut, la qual ha de resoldre la convocatòria.
5.4. La resolució de la convocatòria s'ha de publicar en el Diari Oficial de la Comunitat Valenciana.
5.5. El termini màxim per a resoldre i notificar la concessió definitiva dels projectes és d'1 mes, comptat a partir de l'endemà de l'acabament del termini per a presentar sol·licituds.
5.6. Excepcionalment, es pot acordar l'ampliació dels terminis en els casos previstos en els articles 42.5 i 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.
5.7. En tots els casos, si transcorre el termini i no s'ha notificat una resolució expressa, es produïxen els efectes que indica l'article 44.1 del mateix text legal.
5.8. L'Agència Valenciana de Salut es reserva la facultat de deixar deserta, totalment o parcialment, l'adjudicació de les ajudes convocades en els casos en què no quede prou acreditada la idoneïtat o la qualitat del projecte d'investigació, i també la facultat d'interpretar el contingut de les bases.
Sisena. Recursos
D'acord amb els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, contra la resolució del director general d'Assistència Sanitària, expressa o presumpta, dictada per delegació del director gerent de l'Agència Valenciana de Salut, i que en conseqüència no posa fi a la via administrativa, es pot interposar un recurs d'alçada, en el termini d'un mes comptador des de l'endemà de la notificació o publicació, o de tres mesos comptadors a partir de l'endemà del dia en què es produïsca l'efecte del silenci administratiu.
Setena. Seguiment i control de les ajudes
La comissió de selecció ha de fer, una vegada adjudicades les ajudes d'investigació, funcions de seguiment. En concret, li correspon:
7.1. Establir les directrius i procediments oportuns perquè els projectes es facen d'acord amb els objectius previstos, i els seus responsables tinguen l'assessorament que puguen necessitar.
7.2. Aprovar les memòries finals i elaborar l'informe final dels projectes.
7.3. Proposar, si és el cas, la publicació d'algun dels projectes seleccionats o del resum d'algun projecte.
Huitena. Pagament i justificació de les ajudes
8.1. L'ordenació del pagament de les ajudes que regula esta orde es fa segons el que establix l'article 47.bis del Text Refós de la Llei de la Hisenda Pública de la Generalitat:
1) Un 40% del total de l'ajuda concedida es pot lliurar, després de la justificació amb documents de despeses per un import igual o superior, que siguen conseqüència de l'execució del projecte.
2) Un 20% addicional al primer 40% es paga després de la justificació amb documents del 60%, almenys, del total de les despeses objecte de la subvenció.
3) El 40% restant es lliura després de la justificació de la totalitat de la despesa objecte de la subvenció, un vegada avaluada i aprovada la memòria final presentada, i també la idoneïtat de la totalitat de les despeses justificades. Per a això s'ha d'emetre un informe final del projecte, en el qual s'ha de fer constar que s'ha dut a terme d'acord amb la forma establida i té la garantia de qualitat suficient.
S'han de presentar originals i còpies de les factures o rebuts emesos a nom de l'entitat o de la persona autora o coordinadora del projecte o d'algun dels membres que constituïsquen l'equip de treball, la composició dels quals ha d'estar especificada en el projecte presentat. En tots els casos, ha de figurar en els documents acreditatius de la despesa el títol del projecte.
Totes les factures han d'estar datades en el període comprés entre l'1 de gener i el 30 de novembre de 2009.
Abans de tots i cada un dels pagaments és necessària una certificació de conformitat de la directora general d'Assistència Sanitària de la comprovació i aprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
8.2. Els lliuraments es fan per transferència bancària a nom de la persona sol·licitant de l'ajuda, si el projecte és d'una persona jurídica, i a nom del coordinador o coordinadora si ha sigut sol·licitat per un grup.
8.3. Les persones beneficiàries que no presenten la documentació justificativa abans de l'1 de desembre de 2009 perden el dret a percebre l'ajuda concedida.
8.4. Qualsevol alteració de les condicions que s'han tingut en compte per a la concessió de les ajudes pot donar lloc a la modificació de la resolució de concessió. Les persones beneficiàries queden sotmeses, en la part que se'ls aplica, al que establixen els articles 47 i 47.bis del Text Refós de la Llei de la Hisenda Pública de la Generalitat. Són causes de reintegrament de les quantitats percebudes les previstes en l'article 47.9 d'esta llei, i també en l'article 17.3 de la Llei 38/2003, de 17 de novembre, General de Subvencions.
Novena. Obligacions dels beneficiaris
Sense perjuí de les altres obligacions que exigix la legislació, l'acceptació de la realització dels projectes d'investigació i la percepció de les ajudes implica els compromisos següents:
a) Fer el projecte d'investigació.
b) Presentar a la Direcció General d'Assistència Sanitària dos exemplars, un en suport informàtic, de la memòria d'investigació en què s'ha d'incloure, d'acord amb el que establix la base huitena, la justificació de les despeses. Els beneficiaris han de presentar també els productes intermedis elaborats per a la confecció del projecte i la memòria (bases de dades, protocol de recollida de dades, etc.).
c) Deixar constància expressa que el projecte d'investigació és finançat o cofinançat per la Generalitat en qualsevol relació que es mantinga amb tercers.
d) Si és el cas, facilitar a la Direcció General d'Assistència Sanitària dos exemplars de la publicació dels projectes d'investigació, comunicacions a congressos o reunions científiques, etc., que tinguen lloc com a conseqüència de l'ajuda d'investigació rebuda.
e) Formalitzar per escrit la cessió del projecte d'investigació, a fi que la conselleria puga fer el que estipula la disposició final segona d'esta orde.
f) Els beneficiaris de les ajudes han d'acreditar, en el moment immediatament posterior a la recepció de la notificació de la resolució de la concessió, que estan al corrent de les obligacions tributàries, estatals i autonòmiques, i de la Seguretat Social, de la manera que establixen els articles 18 i següents del Reial Decret 887/2006, de 21 de juliol, que aprova el Reglament de la Llei 38/2003, de 17 de novembre, General de Subvencions (BOE número 176, de 25 de juliol de 2006).
En tots els casos, els beneficiaris estan obligats a complir el que disposa l'article 14 de la Llei 38/2003, de 17 de novembre, General de Subvencions.
Deu. Reintegrament de les ajudes
S'han de reintegrar les ajudes percebudes i s'exigix l'interés de demora des del moment del pagament de la subvenció si s'incorre en alguna de les causes que recullen els articles 36 i 37 de la Llei 38/2003, de 17 de novembre, General de Subvencions, i també en els casos allistats en l'apartat 9 de l'article 47 del Text Refós de la Llei de la Hisenda Pública de la Generalitat.